Perussuomalaiset Nuoret -nuorisojärjestö ei ole tyytyväinen opetus- ja kulttuuriministeriön myöntämään avustuspottiin.

Perussuomalaiset Nuoret -järjestön puheenjohtaja Sebastian Tynkkynen pitää avustuspottien jakamista epäreiluna. JUSSI MUSTIKKAMAA

Opetus- ja kulttuuriministeriö myönsi perussuomalaisten nuorisojärjestölle reilut 110 000 euroa. Nuorisojärjestön puheenjohtaja Sebastian Tynkkynen muistuttaa, että kokoomusnuoret saivat 647 500 euroa ja vielä päälle 95 000 euroa kokoomusopiskelijoille.

– Kokoomusministeri Sanni Grahn-Laasonen myönsi siis oman puolueensa nuorille toimijoille yhteensä yli kuusinkertaisesti tukea verrattuna opiskelija- ja nuorisojärjestö Perussuomalaisiin Nuoriin, puheenjohtaja Tynkkynen kritisoi.

Perussuomalaiset Nuoret ilmoittaa tiedotteessaan haastavansa opetus- ja kulttuuriministeriön oikeuteen uusimmasta tukipäätöksestä.

– Vanhojen puolueiden nuorisojärjestöt ylläpitävät nykyisellä syrjivällä rahanjaolla kilpailuetuaan ja erillisten opiskelijajärjestöjen kautta nuorisotoimintaan saadaan vielä lisäpotti käyttöön.